### Resume

Integrationsrådet i Vejle Kommune behandler på sit møde den 26. januar 2023 ændring af de eksisterende vedtægter for så vidt angår Rådets sammensætning og valgmetode. Det fremtidige integrationråd vil således bl.a. bestå af medlemmer valgt ved fremmødevalg blandt borgere med anden etnisk baggrund end dansk i Vejle Kommune. De nye vedtægter skal endeligt godkendes af Byrådet.

### Sagsfremstilling

Byrådet godkendte på sit møde den 9. marts 2022 den af Integrationsrådet foreslåede ændring af vedtægterne for Integrationsrådet, hvor sammensætningen af det nye råd foregår ved udpegning. Godkendelsen var tidsmæssigt begrænset til 1. april 2023 og betinget af, at der på økonomiudvalgets initiativ og i et samarbejde med det udpegede råd i perioden frem til 1. april 2023 gennemføres en proces, der afklarer Rådets fremtidige rolle og sikrer, at der kan afholdes et fremmødevalg.

Integrationsrådet har i den forløbne periode afviklet tre temamøder, der alle har haft fokus på Rådets funktion og virke og dermed opfylde Byrådets beslutning.

Rådet har drøftet de eksisterende vedtægter samt eventuelle justeringer og ønsker til Rådets fremtidige virke.

Vedtægterne for Integrationsrådet foreslås ændret på følgende punkter:

* Sammensætningen af Integrationsrådet og valgmetode ændres fra udpegning af medlemmer fra de kulturelle foreninger i Vejle Kommune efter indstilling fra foreningerne til fremmødevalg blandt alle borgere med anden etnisk baggrund end dansk eller efterkommere, der er fyldt 18 år på valgdagen og som har bopæl i Vejle Kommune.

* Rådet ønsker at udvide antallet af valgte medlemmer fra 7 til 10 medlemmer ud fra et ønske om en større og bredere repræsentation blandt borgere med anden etnisk baggrund end dansk eller efterkommere.

* Rådet ønsker at udvide antallet af årlige møder fra 4 til 6 for at mindske tiden mellem møderne og dermed øge kendskabet, som medlemmerne har til hinanden.

I lyset af ovenstående og det faktum, at der skal afholdes et fremmødevalg, skal vedtægterne for integrationsrådet ændres. Integrationsrådet forventer at vedtage de nye vedtægter på et møde i Rådet den 26. januar 2023.

Britta Thygesen er af Integrationsrådet fastsat til lørdag den 4. marts 2023. Valget afvikles på ét centralt beliggende valgsted i Vejle Kommune. Integrationsrådet har valgt Bygningen, Ved Anlæget 14B, 7100 Vejle som valgsted.

### Økonomi

Udgifterne til afholdelse af fremmødevalg til Integrationsrådet skønnes at beløbe sig til 60.000 kr. I forbindelse med overførselssagen 2022/2023 vil uforbrugte midler på 37.000 kr. blive søgt overført til 2023. Udgifterne til afholdelse af valg vil således kunne indeholdes inden for det eksisterende budget i 2023.

### Sagens videre forløb

Sagen skal behandles i Økonomiudvalget og Byrådet.

### Historik

Kommunaldirektøren indstiller, 30. januar 2023, pkt. 17:

at forslaget til nye vedtægter for Integrationsrådet i [adresse] godkendes.

Beslutning fra Økonomiudvalget, 30. januar 2023, pkt. 17:

Anbefales.

### Beslutning

Godkendt.

Fraværende: Laurits Johnsen. I stedet mødte Alvin Lauritsen.